**Р Е Ш Е Н И Е № ПВ-17-П/2015 г.**

**1**. Процедурата по реда на глава шеста от *Закона за опазване на околната среда* за инвестиционно предложение /ИП/: **Преработка на растителни масла и отпадъци от рафинерии за растителни масла** в стопански двор № 1, гр. Перущица е започнала с внасяне в Регионалната инспекция по околната среда и водите – Пловдив на уведомление за инвестиционно предложение с вх. № ОВОС-772/13.07.2015 г.) от Възложителя: **„Сарафия“ ЕООД,**

**2.** Поради установени пропуски в представеното уведомление, на основание чл. 5, ал. 4 от *Наредбата за условията и реда за извършване на оценка на въздействието върху околната среда* (Наредба за ОВОС, приета с ПМС №59/2003 г.), с писмо изх. № ОВОС-772/27.07.2015 г. от Възложителя е изискано предоставянето на допълнителна информация, свързана със следните недостатъци:

1.1. „Сарафия“ ЕООД не е легитимирано като Възложител по смисъла на т.20 към §1 от Допълнителните разпоредби на Закона за опазване на околната среда /ЗООС/.

1.2. В характеристиката на ИП не става ясно дали ще се преработват суровини и/или отпадъци и какви точно.

1.3. Природни ресурси, предвидени за използване по време на експлоатацията (вода, горива и други).

1.4. Отпадъчни води – вид, прогнозни количества, предвиден начин на третиране, точка на заустване.

1.5. Източници на емисии на вредни вещества, емитирани в атмосферния въздух, нова или съществуваща горивна инсталация/и (входяща номинална топлинна мощност).

1.6. Не са посочени вида и капацитета на съоръженията и инсталациите, които ще се използват.

2.7**.** Налице са следните несъответствия:

* Посочените отпадъци с кодове 02 03 01; 02 03 04; 02 03 99 и 02 03 01 не са мазнини с растителен произход;
* Отпадъци с код 15 01 01; 15 01 02; 15 01 03 и 15 01 04 са отпадъци от опаковки, които подлежат на оползотворяване, но не в посочената в ИП инсталация;
* Отпадъци с код 15 02 02\* и 20 01 21\* са опасни отпадъци, съгласно Наредба № 2 от 23.07.2014 год.
* В наредба № 2 не съществува отпадък с код 20 01 05

На основание чл. 5, ал. 4 от Наредбата за ОВОС е определен срок до 27.08.2015 г. за предоставяне на допълнителната информация. Писмото е изпратено на Възложителя с обратна разписка, от която е видно, че същото е получено на 06.08.2015 г.

**3**. Към днешна дата Възложителят не е представил изисканата информация.

Въз основа на изложеното фактическо обстоятелство, на основание чл. 5, ал. 5 от Наредбата за ОВОС и чл. 56, ал. 2, във връзка с чл.30, ал.2 от Административнопроцесуалния кодекс /АПК/

**Р Е Ш И Х :**

**Прекратявам производството** по определяне на приложимата процедура по реда на глава шеста от Закона за опазване на околната среда **за инвестиционно предложение:** **Преработка на растителни масла и отпадъци от рафинерии за растителни масла** в стопански двор № 1, гр. Перущица

**С прекратяване на процедурата по реда на глава шеста от Закона за опазване на околната среда на инвестиционното предложение, не се изключва възможността на Възложителя да подаде ново уведомление по реда на Наредбата за ОВОС.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 16.09.2015г.**

*Директор на РИОСВ - Пловдив*